## La Generalitat reforça el dispositiu per a monitorar la qualitat de l’aire en poblacions de l’Horta Sud

*** Les estacions de mesurament de Paiporta i Sedaví, que s’instal·laran en els pròxims dies, se sumen a les de Massanassa i Catarroja, ja en funcionament
* S’està detectant un augment de les partícules en suspensió a causa del vent de ponent i la sequedat ambiental**

La Conselleria de Medi Ambient, Infraestructures i Territori reforça el dispositiu per a monitorar la qualitat de l’aire en poblacions de l’Horta Sud amb la instal·lació de dos noves estacions mòbils a Paiporta i Sedaví, que s’habilitaran en els pròxims dies i se sumen a les de Massanassa i Catarroja, ja en funcionament.

El moviment dels llots secs acumulats per les inundacions està produint l’augment de la pols i les partícules suspeses en l’aire, agreujat pel vent de ponent i la sequedat ambiental.

La Generalitat mantindrà les unitats mòbils en estes quatre poblacions amb la finalitat d’obtindre dades en temps real i mentres es mantinguen els problemes de qualitat de l’aire.

La unitat mòbil, situada a Massanassa, es troba en l’Institut d’Educació Secundària i la de Catarroja està en el Col·legi Públic Jaume I. La de Paiporta s’instal·larà este dilluns en l’Institut d’Educació Secundària Andreu Alfaro, mentres que la de Sedaví se situarà este dimarts en el Col·legi públic Fernando Baixauli.

**Recomanacions per pols en suspensió**

La Generalitat recomana utilitzar mascareta FFP2 per a fer tasques de neteja o altres labors a l’aire lliure en condicions segures i s’aconsella minimitzar activitats a l’aire lliure mentres es mantinga esta situació.

En el cas de les persones que pertanyen a grups de risc especialment sensibles a les partícules en suspensió amb malalties respiratòries cròniques, es recomana evitar l’estada prolongada a l’aire lliure. Addicionalment, es recomana l’ús de mascareta FFP2 en l’exterior. S’ha de seguir el pla de tractament mèdic i, si és el cas, meticulosament  acudir a un servici d’urgències si l’estat de salut empitjora.

També es recorda la conveniència de no participar en les labors de neteja a la població vulnerable a xiquets, persones d’edat avançada, dones embarassades, o persones amb malalties agudes o cròniques com l’asma.

Fecha: 23/11/2024